Med en fremgang på 7,6 procent har februar måned 2018 været den mest berejste februar nogensinde i Aalborg Lufthavn.

Vinteren har fået mange til at rejse udlands. Det mærker de i Aalborg Lufthavn, der har haft et rekordhøjt antal rejser i lufthavnens historie. Selvom der kun var 28 dage i februar rejste 7,6 procent flere passagerer til og fra lufthavnen i 2018 sammenlignet med den tidligere rekord i februar 2016, der havde 29 dage. Det er særligt den store vækst i udlandsrejser, der har hjulpet på det rekordhøje antal. - Udlandet hitter i høj grad hos danskerne, og det har været tydeligt i Aalborg Lufthavn i de sidste mange måneder. I februar 2018 så vi en kæmpe fremgang i antallet af udenrigspassagerer – en fremgang der blandt andet skyldes, at netværksselskaberne har fulgt godt op på den stigende efterspørgsel til populære destinationer såsom Amsterdam, London og Malaga, siger lufthavnsdirektør, Søren Svendsen. Tilgengæld har der været en tilbagegang på chartertrafikken, der har mistet 25,5 procent af trafikken, og indenrigstrafikken har mærket et fald på 6,1 procent i februar 2018.